На основу члана 48. Закона о посебним поступцима ради реализације пројекта изградње и реконструкције линијских инфраструктурних објеката од посебног значаја за Републику Србију („Службени гласник РСˮ, број 9/20) и члана 15. Уредбе о критеријумима и начину избора стратешког партнера на реализацији Пројекта реконструкције и модернизације железничке пруге Суботица - граница са Мађарском (Сегедин) („Службени гласник РСˮ, број 30/21),

Влада доноси

О Д Л У К У

О ИЗБОРУ СТРАТЕШКОГ ПАРТНЕРА НА РЕАЛИЗАЦИЈИ ПРОЈЕКТА РЕКОНСТРУКЦИЈЕ И МОДЕРНИЗАЦИЈЕ ЖЕЛЕЗНИЧКЕ ПРУГЕ СУБОТИЦА –ХОРГОШ - ГРАНИЦА СА МАЂАРСКОМ (СЕГЕДИН)

1. За стратешког партнера на реализацији Пројекта реконструкције и модернизације железничке пруге Суботица – Хоргош – граница са Мађарском (Сегедин) изабран је конзорцијум КАРИН КОМЕРЦ МД ДОО ВЕТЕРНИК и Društvo sa ograničenom odgovornošću RŽD International Ogranak Beograd.

2. Ова одлука се објављује на интернет страници Владе.

**Образложење**

Закон о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију („Службени гласник РС”, број 9/20) (у даљем тексту: Закон), ступио је на снагу 12. фебруара 2020. године.

Влада је на седници одржаној 21. јануара 2021. године донела Одлуку о образовању Радне групе за избор стратешког партнера у циљу реализације Пројекта реконструкције и модернизације железничке пруге Суботица - Хоргош - граница са Мађарском (Сегедин) (у даљем тексту: Радна група).

Уредба о критеријумима и начину избора стратешког партнера на Пројекту реконструкције и модернизације железничке пруге Суботица - граница са Мађарском (Сегедин) („Службени гласник РС”, број 30/21) (у даљем тексту: Уредба).

Седнице Радне групе одржане су 4. марта 2021. године, 10. марта 2021. године, 1. априла 2021. године и 7. априла 2021. године у просторијама Министарства грађевинарства, саобраћаја и инфраструктуре о чему су сачињени записници и на њима је разматран Предлог уредбе, Предлог пословника о раду Радне групе за спровођење поступка избора стратешког партнера у циљу реализацији Пројекта реконструкције и модернизације железничке пруге Суботица - Хоргош - граница са Мађарском (Сегедин), као и утврђивање садржине Јавног позива кроз јавни поступак прикупљања понуда за избор стратешког партнера. Предлози су једногласно усвојени од стране присутних чланова Радне групе.

Јавним позивом су дефинисани општи и посебни критеријуми по којима се вршио избор стратешког партнера, као и права учешћа, услови, рок и начин подношења пријава, потребна документација, критеријуми за оцењивање, али и начин доношења одлуке о избору стратешког партнера. Јавни позив је објављен у средствима јавног информисања, интернет страници Министарства грађевинарства, саобраћаја и инфраструктуре и на Порталу еУправе, дана 12. априла 2021. године, са роком за подношење пријава до 6. маја 2021. године до 15:30 сати.

Након објављеног јавног позива сва питања и одговори заинтересованих лица, објављивана су на интернет страници Министарства грађевинарства, саобраћаја и инфраструктуре у складу са упутством из Јавног позива.

Отварање пристиглих пријава за избор стратешког партнера у циљу реализацији Пројекта реконструкције и модернизације железничке пруге Суботица - Хоргош - граница са Мађарском (Сегедин), започето је 7. маја 2021. године, у сали 34 на VI спрату у згради Управе за заједничке послове републичких органа, са почетком у 10 сати, о чему је сачињен и Записник о отварању пријава.

Констатовано је да је предата једна благовремена пријава Министарству грађевинарства, саобраћаја и инфраструктуре, непосредно на адресу писарнице Управе за заједничке послове републичких органа, ул. Немањина бр. 22-26, 11000 Београд, у затвореној коверти, са назнаком „Пријава за јавни позив за избор стратешког партнера у циљу реализацији Пројекта реконструкције и модернизације железничке пруге Суботица -Хоргош - граница са Мађарском (Сегедин).ˮ

Чланови Радне групе за спровођење поступка избора стратешког партнера на пројекту реконструкције и модернизације железничке пруге Суботица - Хоргош - Граница са Мађарском (Сегедин) који су учествовали у поступку отварања пријава су:

* мр Анита Димоски, в.д. помоћника министра, Министарство грађевинарства, саобраћаја и инфраструктуре;
* Емеше Лалић Урбан, државни секретар, Министарство грађевинарства, саобраћаја и инфраструктуре;
* Огњен Поповић, в.д. помоћника министра, Министарство финансија;
* Татјана Радукић, руководилац групе, Министарство грађевинарства, саобраћаја и инфраструктуре;
* Јасмина Војводић, руководилац групе, Министарство грађевинарства, саобраћаја и инфраструктуре;
* Иван Богавац, извршни директор за развој, инвестиције и заједничке послове, „Инфраструктура железнице Србије” а.д;

- Марко Јеремић, менаџер за саобраћајне послове, „Инфраструктура железнице Србије” а.д.

Имена других присутних лица који су присуствовали отварању пријаве: Јожеф Керекеш, државни секретар, Министарство финансија и Ивана Млађеновић, Министарство грађевинарства, саобраћаја и инфраструктуре.

Име представника Подносиоца пријаве који је присуствовао отварању пријава:

**Име представника Подносиоца пријаве који је присуствовао отварању пријава**:

|  |  |  |
| --- | --- | --- |
| Подносилац пријаве | Име и презиме представника | Овлашћење |
| Карин Комерц | Тамара Субашић | 01-1210011333 |

Пријава је предата 6. маја 2021. године у 14:14 сати.

Неблаговремених пријава није било.

**Број под којим је пријава заведена, назив и адреса Подносиоца пријаве:**

|  |  |  |  |
| --- | --- | --- | --- |
| Број пријаве заведен код УЗЗПРО | Назив и адреса Подносиоца пријаве | Датум пријема | Време пријема |
| 363 | Заједничка понуда групе понуђача: **КАРИН КОМЕРЦ МД ДОО ВЕТЕРНИК**, Живорада Петровића бр. 8, Ветерник, Нови Сад, Носилац посла и  **Društvo sa ograničenom odgovornošću RŽD International Ogranak Beograd, Stari grad**, Балканска 2, Београд-Стари Град.  Подизвођачи:  **BEOEXSPERT DESINGN d.o.o**, Рузвелтова 23, Београд;  **VS INFRA DESIGN d.o.o.** Булевар Михајла Пупина 10 3/IV;  **АЖД САОБРАЋАЈНИ СИСТЕМИ ДОО БЕОГРАД**, Булевар Краља Александра бр. 24, Београд, Врачар;  **ГЕОДЕТСКИ БИРО ГЕОМЕТАР ПЕРИША ЗОРИЋ ПРЕДУЗЕТНИК, ВЕТЕРНИК**, Солунског Фронта бр.8, Веерни, Нови Сад;  „**АТМ БГ” д.о.о Нови Београд**, Булевар Михајла Пупина бр. 127, Нови Београд. | 06.05.2021. | 14:14 |

**Неблаговремених пријава није било.**

**Понуђена цена и остали елементи пријаве:**

|  |  |
| --- | --- |
| Број и датум под којим је пријава заведена код Подносиоца пријаве | 01-210011203 од 6.05.2021. године |
| Укупна цена без ПДВ-а | 10.227.146.290,06 динара |
| Укупна цена са ПДВ-ом | 12.272.575.548,07 динара |
| Тражени проценат аванса (не већи од 20% од укупног износа понуде без ПДВ-а) | 2.045.429.258,01 динара |
| Рок важења пријаве (не краћи од 90 дана од дана отварања пријаве) | 90 дана |

Уочених недостатака у поступку отварања пријаве није било, као ни примедби на поступак отварања пријава.

На основу прописаних Општих критеријума Подносилац пријаве доставио је следећу документацију којом је доказао испуњеност истих:

- Извод из регистра Агенције за привредне регистре којим се доказује да су сви чланови конзорцијума и сви подизвођачи регистровани код надлежног органа,

- Изјава потписана од стране Носиоца посла о прихватању обавезе од стране Подносиоца пријаве да ће Пројекат реконструкције и модернизације железничке пруге Суботица - Хоргош - граница са Мађарском (Сегедин), завршити у року од 14 (четрнаест) месеци од датума увођења у посао,

- Изјава потписана од стране Носиоца посла о прихватању обавезе од стране Подносиоца пријаве да ће користити најмање 50% домаћег материјала, ангажовати домаћу радну снагу, подизвођаче, итд., а која ће бити саставни део будућег комерцијалног уговора, уколико буде потписан,

- Банкарску гаранцију за озбиљност понуде на износ од 1% вредности понуде без ПДВ,

- Писма о намерама банке за издавање средстава обезбеђења, односно Писмо о намерама банке за издавање банкарске гаранције за добро извршење посла у износу од 10% вредности уговора, писмо о намерама банке за издавање банкарске гаранције за повраћај авансног плаћања у износу траженог аванса и Писмо о намерама банка за издавање банкарске гаранције за отклањање грешака у гарантном року у износу од 5% вредности уговора. Средства обезбеђења на која се односе писма о намерама банке за издавање средстава обезбеђења достављају се након закључења уговора,

- Извештај о бонитету (образац БОН-ЈН) који садржи: статусне податке подносиоца пријаве, сажети биланс стања и биланс успеха за три обрачунске године (2017, 2018. и 2019.),

- Решења надлежног органа, сходно захтеваним условима, којима се доказује да чланови конзорцијума или њихови подизвођачи испуњавају услове за обављање професионалне делатности за део посла који им је поверен,

- Сертификат о акредитацији лабораторије са захтеваним обимом акредитације и уговор о закупу исте са фотокопијом инвентарних пописних листа основних средстава закуподавца,

- Доказ да располаже неопходним кадровским капацитетом који је потребан за реализацију пројекта, као и да има запослене инжењере у складу са Законом о раду и Јавним позивом,

- Споразум о конзорцијуму од 27. априла 2021. године.

На основу свега изнетог Радна група Владе констатује да поднета пријава испуњава опште критеријуме. Општи критеријуми нису предмет вредновања пријаве и они се не бодују.

У складу са прописаним Посебним критеријумима, Подносилац пријаве доставио је документацију којом доказује и испуњеност посебних критеријума, али како је пристигла само једна пријава није извршено бодовање исте.

Имајући у виду да је Подносилац пријаве, конзорцијум КАРИН КОМЕРЦ МД ДОО ВЕТЕРНИК и Društvo sa ograničenom odgovornošću RŽD International Ogranak Beograd, испунио Опште и Посебне критеријуме, који су прописани Уредбом и Јавним позивом, Радна група за избор стратешког партнера у циљу реализације Пројекта реконструкције и модернизације железничке пруге Суботица-Хоргош - граница са Мађарском (Сегедин), предлаже да Влада донесе Одлуку о избору стратешког партнера конзорцијума КАРИН КОМЕРЦ МД ДОО ВЕТЕРНИК и Društvo sa ograničenom odgovornošću RŽD International Ogranak Beograd, након које ће Радна група Владе спроводити преговоре са изабраним стратешким партнером у циљу закључења уговора.

Како је пристигла само једна пријава није извршено бодовање исте, јер је испунила опште критеријуме у складу са Уредбом о критеријумима и начину избора стратешког партнера на реализацији Пројекта реконструкције и модернизације железничке пруге Суботица - Хоргош - граница са Мађарском (Сегедин).

У складу са изнетим, Влада је на седници одржаној дана 20. маја 2021. године донела Закључак 05 Број 340-4490/2021 којим је прихватила Извештај о спроведеном поступку за избор Стратешког партнера на реализацији Пројекта реконструкције и модернизације железничке пруге Суботица - Хоргош - граница са Мађарском (Сегедин) и усвојила ову одлуку.

05 Број: 340-4506/2021

У Београду, 20. маја 2021. године

В Л А Д А

|  |  |
| --- | --- |
| Тачност преписа оверава  ГЕНЕРАЛНИ СЕКРЕТАР  Новак Недић | ПРЕДСЕДНИК  Ана Брнабић, с.р. |